钦定古今图书集成/明伦汇编/闺媛典/第032卷 > 戚象祖妻朱氏
## 钦定古今图书集成/明伦汇编/闺媛典/第032卷 > 戚象祖妻朱氏

按《金华县志》：“朱氏名寿，生有淑质，义乌人，归金华戚
象祖。台寇杨镇龙攻婺，宣慰使史弼捕获之。时寿父
环有亡奴在贼中，奴尝怨环，欲报诬，环出赀助镇龙
反。史怒寇甚，凡狱辞所引，必尽杀之。环子元寝疾不
能起，视寿而泣，寿曰：‘昔缇萦能救父，我独非人耶’？乃
走告法曹掾冯耿贤曰：‘妾父无罪，亡奴欲诬以不道，
倘事不得直，一家枉作泉下鬼。闻君素长者，独不能
相活耶’？”言与泪俱。冯怒曰：“此岂汝女子所知！”寿哀祈
益切，冯为恻然，良久，麾寿去，曰：“汝但归，吾知所处矣。”
明日，使吏椎奴口，不果诬。